Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 552/11/4402	Levice, 31.10.2013
EEČ : 2-31-124-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
stíhaného za prečin zanedbania povinnej výživy podľa § 207 odsek 1, odsek 3 písmeno b/ Trestného zákona na tom skutkovom základe, že:
hoci mu z ustanovenia § 62 a nasl. zákona č. 36/2005 Z. z. o rodine a o zmene a doplnení niektorých zákonov vyplýva povinnosť vyživovať svoju maloletú dcéru XXXXX, narodenú 09. 09. 2008, trvale bytom u svojej matky XXXXX, predtým XXXXX v Leviciach, pričom rozsudkom Okresného súdu v Leviciach sp. zn. 9P/XXXXX/2010 zo dňa 29. 10. 2010, ktorý nadobudol právoplatnosť dňa 24. 11. 2010 bola maloletá XXXXX zverená do osobnej starostlivosti matky a otec maloletej bol zaviazaný prispievať na jej výživu sumou vo výške 30 % zo sumy životného minima na neplnoleté nezaopatrené dieťa mesačne, vždy do 15-teho dňa toho ktorého mesiaca vopred do rúk matky maloletej počnúc od 01. 02. 2009, túto svoju vyživovaciu povinnosť si neplnil od 01. 02. 2009 do 20. 09. 2013, čím mu za uvedené obdobie vznikol dlh na bežnom výživnom vo výške 1 444,57 Eur,

lebo zanikla trestnosť činu.

Odôvodnenie:
Vyšetrovateľ Okresného riaditeľstva Policajného zboru v Leviciach uznesením č. ORP-601/OVK-LV-2013 zo dňa 16. 08. 2011 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného priadku vzniesol obvinenie XXXXX za prečin zanedbania povinnej výživy podľa § 207 odsek 1, odsek 3 písmeno b/ Trestného zákona s poukazom na § 138 písmeno b/ Trestného zákona na skutkovom základe uvedenom vo výroku tohto uznesenia.
Vyšetrovateľ PZ po skončení skráteného vyšetrovania predložil k veci sa vzťahujúci vyšetrovací spis s návrhom na zastavenie trestného stíhania podľa § 215 odsek 1 písmeno h/ Trestného poriadku s poukazom na § 86 písmeno a/ Trestného zákona.
Preskúmaním spisového materiálu som zistil, že obvinený XXXXX od 01. 02. 2009 neplnil svoju zákonnú vyživovaciu povinnosť, ktorej výška bola deklarovaná rozsudkom Okresného súdu v Leviciach sp. zn. 9P/XXXXX/2010 zo dňa 29. 10. 2010, ktorý nadobudol právoplatnosť dňa 24. 11. 2010.
	Obvinený XXXXX sa k spáchaniu skutku kladeného mu za vinu priznal v celom rozsahu. Zároveň uviedol, že dňa 21. 08. 2013 odovzdal oprávnenej osobe, t. j. XXXXX sumu vo výške 1.500,- Eur, čím uhradil celý dlh na výživnom.
	Svedkyňa XXXXX svojou výpoveďou potvrdila, že obvinený XXXXX si neplnil svoju vyživovaciu povinnosť v zmysle rozhodnutia súdu. Uviedla, že dňa 21. 08. 2013 jej obvinený osobne odovzdal sumu 1.500,- EUR, čím si splnil svoju vyživovaciu povinnosť do konca mesiaca september 2013, resp. zaplatil o 55,43 Eur navyše. Neplatenie výživného obvineným na dcéru XXXXX nemalo trvalo nepriaznivé následky.
Podľa § 86 písmeno a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.
S poukazom na vyššie uvedené skutočnosti som rozhodol tak, ako je to uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať na tunajšej prokuratúre do  troch dní od jeho doručenia. Sťažnosť má  odkladný účinok (§ 185 odsek 2 druhá veta  Trestného poriadku).

Mgr. Gejza Nagy
prokurátor